Document ID: /roh_data/filtered/fineweb-2-filterrobots_roh.jsonl.gz/12428

Il Departament federal per traffic (UVEK) elavura ina lescha per il transport da rauba sutterran. Tar ils puncts centrals tutga che la Confederaziun na sustegna ni la construcziun ni il manaschi d'ina tala interpresa da transports. La maioritad d'aczias sto restar en mauns svizzers. Investiders da l'exteriur duain be avair ina cumpart minoritara.
Per survegnir ina lubientscha da bajegiar datti ina procedura da permiss per ils plans, che ston vegnir examinads en connex cun las consequenzas per l'ambient. I vala er il principi da betg discriminar. Ils gestiunaris ston garantir a tuts l'access per las medemas cundiziuns.
Project da milliardas
Concret vai per il project «Cargo sous terrain» lantschà d'investiders privats. Quels planiseschan in sistem da tunnels da trais vials, tranter il Lai da Genevra ed il Lai da Constanza, cun ina lunghezza da 500 kilometers. La rauba da dimensiun pli pitschna, vegniss dirigida cun computers.
La Confederaziun ha gia pliras giadas punctuà, da betg sa participar finanzialmain al project. Il Cussegl federal ha plinavant er accentuà ch'i na sa tracta betg d'ina «Lex Cargo sous terrain». Autras fatschentas da transport da rauba, duain survegnir las medemas cundiziuns. Facticamain è «Cargo sous terrain» dentant il sulet project avant maun.
L'emprima part dal tunnel che vegniss bajegiada da Härkingen-Niederbipp SO fin a Turitg (marcà oransch), vegn budgetà cun 3 milliardas francs. Il project cumplet da lai tar lai duai la finala custar 30 milliardas francs.
Ord l'archiv da SRF:
RTR novitads 14:00